Naas die blomme is Langebaan ook bekend vir wind (dis eintlik wêreldbekend onder vlieërplankryers). Die wind skep die indruk dat die baan taamlik lank speel, al is dit net 6 070 m vanaf die klubbowwe af.
Die syfer vyfs is egter taamlik kort. Bill Kerr het die oorspronklike uitleg gedoen, maar om finansiële probleme die hoof te bied, het die Langebaan Country Estate tot stand gekom as ’n Black Knight-ontwikkeling.
Die terrein is voorts baie plat, maar die ontwerpers het seker gemaak daar is ’n bietjie hoogte op nommers ses en sewe. Nommer ses is ’n opdraande syfer 3 van 145 m, met die graniet-rotsformasies agter die setperk wat kenmerkend is. Nommer sewe, ’n lang syfer 4, word weer afdraand gespeel, en bied ’n pragtige uitsig oor die baai.
Die laaste putjie, ’n kort syfer vyf, vra vir dinkwerk op die bof. Jy kan ’n voëltjie behaal, maar ook lelik gestraf word. Langebaan is ongeveer 90 minute se ry uit die Kaapstadse middestad, en sowat ’n uur van Melkbosstrand af.